अमेरिकी बाजार 2% लुढ़के, सेंसेक्स भी 1.1% गिरा, जानें इस पर क्या कहते हैं एक्सपर्ट
Silicon Valley Bank Shut Down: अमेरिकी बैंकिंग सिस्टम मुश्किलों में नजर आ रहा है। अमेरिका का 16वां सबसे बड़ा बैंक- सिलिकॉन वैली बैंक (SVB) को रेगुलेटर्स ने बंद करने का आदेश दिया है।
अमेरिकी बैंकिंग सिस्टम मुश्किलों में नजर आ रहा है। अमेरिका का 16वां सबसे बड़ा बैंक- सिलिकॉन वैली बैंक (SVB) को रेगुलेटर्स ने बंद करने का आदेश दिया है। बैंक में जमा ग्राहकों की राशि की सुरक्षा की जिम्मेदारी अब फेडरल डिपॉजिट इंश्योरेंस कॉरपोरेशन (FDIC) पर है।
वहीं बैंक के शेयर में करीब 70% की गिरावट के बाद इसे कारोबार से रोक दिया गया है। SVB क्राइसिस के चलते अमेरिका ही नहीं भारत सहित अन्य देशों के शेयर बाजार में भी गिरावट देखने को मिली है।
SVB की परेशानी का असर भारतीय बाजार पर दिखा
शुक्रवार को SVB की परेशानी का असर अमेरिका के प्रमुख शेयर इंडेक्स S&P 500, डाउ जोन्स और नैस्डैक में 2% तक की गिरावट देखने को मिली। इसका असर दलाल स्ट्रीट पर भी महसूस किया गया। इस दिन सेंसेक्स में बिकवाली देखने को मिली और शुरुआती कारोबार में सेंसेक्स 900 अंक से अधिक गिर गया। हालांकि, बाद में यह 671 अंक या 1.1% की गिरावट के साथ 59,135 पर बंद हुआ।
दुनियाभर के बाकी बाजारों की तरह, भारत में भी बैंकिंग और वित्तीय शेयरों ने ज्यादा गिरावट देखने को मिली। सेंसेक्स के बैंकिंग सेक्टर और फाइनेंसियल सर्विसेज इंडेक्स में लगभग 1.8% की गिरावट रही।
भारत के कई स्टार्टप्स में भी लगा है SVB का पैसा
भारतीय निवेशकों और भारतीय स्टार्टअप पर भी इस क्राइसिस का असर देखने को मिल सकता है। कई भारतीय स्टार्टअप में सिलिकॉन वैली बैंक का पैसा लगा है। ऐसे में बैंक के मुश्किल में पड़ने से अब इन स्टार्टअप्स पर पड़ सकता है। SVB ने का पेटीएम, नापतोल, कारवाले, शादी डॉट कॉम, इनमोबी और ब्लूसटोन जैसे स्टार्टअप में निवेश है।
SVB का भारतीय बाजार और बैंकिंग सेक्टर से सीधा कनेक्शन नहीं
IIFL सिक्योरिटीज के वाइस प्रेसिडेंट (कमोडिटी एंड करेंसी) अनुज गुप्ता कहते हैं कि सिलिकॉन वैली बैंक (SVB) का भारतीय शेयर बाजार और बैंकिंग सेक्टर  से सीधा कोई कनेक्शन नहीं है। ऐसे में इसका यहां ज्यादा असर देखने को नहीं मिलेगा। हालांकि, इसका असर अमेरिकी शेयर बाजार (डाउ जोन्स) पर पड़ सकता है, इससे भारतीय बाजार प्रभावित हो सकते हैं, क्योंकि डाउ जोन्स के गिरने या बढ़ने का असर दूसरे देशों के बाजारों पर भी देखा जाता है।
ब्याज दर बढ़ाने का असर पड़ा 
अनुज गुप्ता बताते हैं कि अमेरिका ने बीते 1 साल में ब्याज दरों में 5% बढ़ोतरी की है। इसका भी बैंकिंग सेक्टर पर नकारात्मक प्रभाव पड़ा है। वहीं भारत में इस दौरान सिर्फ 2.5% ही ब्याज दर (रेपो रेट) बढ़ी हैं। यानी हमारा बैंकिंग सेक्टर अमेरिका के मुकाबले बेहतर हालात में है।
यहां जल्दी से सिलिकॉन वैली बैंक (SVB) क्राइसिस को समझें
SVB क्या है?
सिलिकॉन वैली बैंक (SVB), कैलिफ़ोर्निया में स्थित एक बैंक है। जो टेक स्टार्टप्स पर फोकस करता है।
SVB में क्या हो रहा है?
8 मार्च को SVB ने बताया कि उसने बैंक की कई सिक्योरिटीज को घाटे में बेचा है। साथ ही अपनी बैलेंस शीट को मजबूत करने के लिए उसने 2.25 अरब डॉलर के नए शेयर बेचने की घोषणा की।
इसका क्या प्रभाव पड़ा?
इससे कई बड़ी कैपिटल फर्मों में डर का माहौल बन गया और फर्मों ने कंपनियों को बैंक से अपना पैसा वापस लेने की सलाह दी। इससे बैंक के शेयर में तेज गिरावट आई।
SVB संकट कैसे बढ़ा?
अमेरिका के प्रमुख बैंक जैसे बैंक ऑफ अमेरिका, वेल्स फारगो और जेपी मॉर्गन सभी के शेयर कम से कम 5% फिसले। इस वजह से इनके मार्केट कैप में 80 बिलियन डॉलर (6.6 लाख करोड़ रुपए) से अधिक की गिरावट देखी गई। इसके बाद एशियाई देशों के बैंकों के शेयर्स में भी गिरावट देखने को मिली।
आगे क्या हुआ?
सिलिकॉन वैली बैंक को रेगुलेटर्स ने बंद करने का आदेश दिया गया। FDIC ने शुक्रवार को सिलिकॉन वैली बैंक टेकओवर करने की घोषणा की। FDIC ने कहा कि बैंक के पास 209 अरब डॉलर की संपत्ति और 175 अरब डॉलर की जमा राशि है। सिलिकॉन बैंक अब 13 मार्च को खुलेगा।